Diari Oficial de la Generalitat Valenciana


Sumari del DOGV 7825, del 11-07-2016 (2016/5163)

RESOLUCIÓ de 27 de juny de 2016, del president, per la qual es creen dos nous fitxers informatitzats de dades de caràcter personal en l'àmbit del Consell Jurídic Consultiu.
----------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/res/2016/06/27/(1)/dof/vci/html**

### Dades del document

Número de DOGV
:   7825

Data del DOGV
:   11-07-2016

Secció del DOGV
:   I. DISPOSICIONS GENERALS

Número del document
:   2016/5163


Data del document
:   27-06-2016

Organisme emissor
:   Consell Jurídic Consultiu de la Comunitat Valenciana

Tipus de document
:   Resolució

Anàlisi jurídica

 Descriptors 

:   * administració regional
    * base de dades
    * legislació
    * dades personals

RESOLUCIÓ de 27 de juny de 2016, del president, per la qual es creen dos nous fitxers informatitzats de dades de caràcter personal en l'àmbit del Consell Jurídic Consultiu. [2016/5163]  
La Llei Orgànica 15/1999, de 13 de desembre, de protecció de dades de caràcter personal (d'ara en avant LOPD), establix un conjunt de mesures per a garantir i protegir, pel que fa al tractament de les dades personals, les llibertats públiques i els drets fonamentals de les persones físiques, i especialment del seu honor i intimitat personal i familiar.  
  
La LOPD resulta d'aplicació a les dades de caràcter personal registrades en suport físic, que les faça susceptibles de tractament, i a tota modalitat d'ús posterior d'eixes dades pels sectors públic i privat, segons el que disposa l'article 2 apartat primer de l'esmentada disposició legal.  
Segons l'article 3 de la mencionada llei tenen la consideració de dades de caràcter personal qualsevol informació concernent a persones físiques identificades o identificables, i cal entendre per fitxer tot conjunt organitzat de dades de caràcter personal, qualsevol que fóra la forma o modalitat de la seua creació, emmagatzematge, organització i accés. Als efectes d'aplicació de la Llei indicada, també el precepte citat considera com a tractament de dades aquelles operacions i procediments tècnics de caràcter automatitzat o no, que permeten l'arreplegada, gravació, conservació, elaboració, modificació, bloqueig i cancel·lació, així com les cessions de dades que resulten de comunicacions, consultes, interconnexions i transferències.  
En particular, l'article 20 de la LOPD disposa que la creació, modificació o supressió dels fitxers de les administracions públiques només podran fer-se per mitjà de disposició general publicada en el Boletín Oficial del Estado o diari oficial corresponent.  
D'altra banda, el Reglament de desplegament de la LOPD aprovat pel Reial Decret 1720/2007, de 21 de desembre, en els seus articles 52 i següents, regula la forma i el contingut de la disposició general per la qual es crea el fitxer, així com el procediment per a la seua notificació i inscripció en el Registre General de protecció de dades  
Mitjançant una Resolució de 6 de novembre de 2006, del president del Consell Jurídic Consultiu de la Comunitat Valenciana, publicada en el DOGV número 5400, d'1 de desembre d'aquell any, es van crear els fitxers automatitzats de dades de caràcter personal que la institució consultiva necessitava utilitzar en aquell moment per al correcte exercici de les seues atribucions. No obstant això, des d'aquella data s'ha posat de manifest la necessitat de creació de dos fitxers automatitzats per al control dels assumptes tramitats per la Secretaria General del Consell Jurídic Consultiu i per a la constància del desenrotllament de les sessions del ple.  
Pel que antecedix, en aplicació del que disposa la LOPDP, així com el Reglament de desplegament de la LOPD, i segons el que disposa l'article 20 apartats e i i del Reglament del Consell Jurídic Consultiu de la Comunitat Valenciana, aprovat pel Decret del Govern Valencià 138/1996, de 16 de juliol, resolc:   
  
Primer  
La present resolució té per objecte la creació i regulació dels dos nous fitxers informatitzats de caràcter personal del Consell Jurídic Consultiu de la Comunitat Valenciana que s'indiquen en l'annex, de conformitat amb el que establix l'article 20 de la LOPD.  
  
Segon  
S'adoptaran les mesures de gestió i organització que siguen necessàries per a assegurar la confidencialitat, seguretat i integritat de les dades, així com les conduents a fer efectives les garanties, obligacions i drets reconeguts en la LOPD i en el Reglament de desplegament de la LOP.  
  
Tercer  
La creació dels fitxers a què es referix esta Resolució serà notificada a l'Agència Espanyola de protecció de dades per a la seua corresponent inscripció en el Registre General de protecció de dades a què es referix l'article 39.2.a de la LOPD.  
  
Quart  
La present resolució entrarà en vigor l'endemà de la seua publicació en el Diari Oficial de la Comunitat Valenciana.  
  
València, 27 de juny de 2016.- El president: Vicente Garrido Mayol.  
  
  
  
ANNEX  
Relació de fitxers informatitzats de dades de caràcter personal del Consell Jurídic Consultiu de la Comunitat Valenciana  
  
1r Nom del fitxer: Gravacions de les sessions del Ple del Consell Jurídic Consultiu.  
a) Finalitat i usos previstos: constància de les sessions plenàries del Consell Jurídic Consultiu.  
b) Persones o col·lectius d'on s'obtenen les dades: gravacions d'àudio de les sessions del Ple del Consell Jurídic Consultiu.  
c) Procediment de recollida de la informació: directament de les sessions del Ple del Consell Jurídic Consultiu.  
d) Estructura bàsica del fitxer:  
- Dades identificatives: nom, cognoms i veu dels membres del Ple del Consell Jurídic Consultiu.  
- Altres dades: opinions sobre projectes de dictàmens o altres assumptes que se sotmeten a la deliberació del ple del Consell Jurídic Consultiu.  
e) Cessions: cap.  
f) Responsable: Secretaria General del Consell Jurídic Consultiu.  
g) Serveis davant els quals exercitar els drets d'accés, cancel·lació i rectificació: Secretaria General del Consell Jurídic Consultiu.  
h) Mesures de seguretat aplicables: Les corresponents al nivell baix, d'acord amb el que establix el Reglament de Mesures de seguretat.  
  
  
  
2n Nom del fitxer: registre d'assumptes de Secretaria General.  
a) Finalitat i usos previstos: Registre dels assumptes tramitats per la Secretaria General del Consell Jurídic Consultiu.  
b) Persones o col·lectius d'on s'obtenen les dades: dels propis interessats o els seus representants legals, o de la Secretaria General.  
c) Procediment de recollida de la informació: directament dels interessats o de la Secretaria General.  
d) Estructura bàsica del fitxer:  
- Dades identificatives: nom i cognoms.  
- Altres dades: informació general sobre tipus de sol·licitud o assumpte.  
e) Cessions: cap.  
f) Responsable: Secretaria General del Consell Jurídic Consultiu.  
g) Serveis davant els quals exercitar els drets d'accés, cancel·lació i rectificació: Secretaria General del Consell Jurídic Consultiu.  
h) Mesures de seguretat aplicables: les corresponents al nivell bàsic, d'acord amb el que establix el Reglament de mesures de seguretat.


Còpia Permalink ELI